মহাশ্বেতা এবম্প্রকার উদ্দেশ্য নিয়ে নতুন চরিত্র সৃষ্টি করেছেন, তাকে কল্পনার রঙে রাঙিয়েছেন, কিন্তু একপ্রকার জীবনধারার ইতিহাস গড়তে গিয়ে মানুষ-জঙ্গল-প্রতিবেশ-প্রকৃতি-নিসর্গকে ছাড়েননি। অনুষঙ্গী করেছেন। এর ভেতরে তাঁর সরল বিশ্বাসও বুনে দিয়েছেন। প্রশ্ন করেছেন। তাই তো ‘টেরোড্যাকটিল’ তৈরি। সে যেন পুনর্বার ফিরে আসে, প্রত্ন-ইতিহাসের চোখে। লেখকের জনপ্রিয় উপন্যাস হাজার চুরাশির মার মাতৃত্বও তীব্র পূর্ণতায় লাবণ্যময়। ম্যাক্সিম গোর্কির মার কথা স্মরণে আসে। আর এখানে এ ‘মা’তেও রাজনৈতিক উত্তাপ আছে, তা অন্যরকম শৈলীতে ব্যক্তিত্বময়। মা কি বদলায়? নিশ্চয়ই বদলায় না, সে আশ্রয়-অনুপ্রেরণা ও প্রতিশ্রম্নতিশীল। মহাশ্বেতায় তা আরো অভয়রূপে হাজার হয়ে বেজেছে। বস্ত্তত, ইতিহাসটা মহাশ্বেতায় সত্য ও কমিটেডরূপে প্রতিষ্ঠা পায়। ইতিহাসের অমোঘ দায় ও অনিবার্যতা তাঁর শিল্পিত জীবনের প্রেরণা। এ-লক্ষ্যে দেখা যায় ‘ফরেস্ট প্রটেকশন আইনে’র প্রশ্নবিদ্ধতা ও বিতর্ক, আদিবাসীদের অকুস্থল পাহাড়-অরণ্য নিয়ে নিরাপত্তার বসত গড়ার মমতাময় আনুগত্য, ‘পিরথা’ বা পৃথিবী যে সমান – সবার – সকলের, আর ভুঁইফোঁড় সভ্যতার নামে তার বিনষ্টি যে চলবে না – সেটি সামাজিক আন্দোলনের ভেতর দিয়ে প্রতিষ্ঠা পাক – লেখক তা সমর্থনও করেন। সেজন্য নিজেও সক্রিয় হন। শুধু সমর্থন নয়, সংঘবদ্ধ করে প্রতিরোধী হন, সংগঠন গড়েন (পশ্চিমবঙ্গের পুরুলিয়ায় তাঁর আদিবাসী সংগঠন আছে), কাজে নিবিষ্ট হন। মহাশ্বেতা আমৃত্যু তা-ই করে গেছেন। তাঁর কাজের প্রতি শ্রদ্ধা। তিনি বেঁচে থাকুন, সকলের অনুপ্রেরণার উৎস হয়ে। r